KIRJALLINEN KYSYMYS E-0334/01 esittäjä(t): John Bowis (PPE-DE) komissiolle. Vakuutusyhtiö Lloyd's.



Virallinen lehti nro 318 E , 13/11/2001 s. 0035 - 0036



KIRJALLINEN KYSYMYS E-0334/01 esittäjä(t): John Bowis (PPE-DE) komissiolle (13. helmikuuta 2001) Aihe: Vakuutusyhtiö Lloyd's 1. Jatkona komission jäsenen Frederik Bolkesteinin komission puolesta 21. joulukuuta 2000 antamalle vastaukselle kysymykseen E-3473/00(1), aikooko komissio kertoa, minkä Yhdistyneen kuningaskunnan lain puitteissa ja minä vuonna ensimmäinen neuvoston direktiivi 73/239(2) pantiin täytäntöön Yhdistyneessä kuningaskunnassa ja mihin toimiin komissio on sen jälkeen ryhtynyt varmistaakseen kyseisen lain asianmukaisen soveltamisen? 2. Valitukseen nro 99/5049 viitaten, voiko komissio selittää: (a) mistä johtuvat jatkuvat viivyttelyt direktiivin 73/239 mukaista vakavaraisuuden varmentamista, joka on pantu täytäntöön Yhdistyneen kuningaskunnan vakuutusyhtiölailla (1982), koskevassa päätöksenteossa? (b) onko se saanut vastausta Britannian hallitukselle 16. lokakuuta 2000 lähettämäänsä kirjeeseen? (c) millainen määräaika annettiin vastauksille 16. lokakuuta lähetetyssä kirjeessä? (d) onko Yhdistyneen kuningaskunnan hallitus noudattanut kyseisiä määräaikoja? (1) EYVL C 163 E, 6.6.2001, s. 132. (2) EYVL L 228, 16.8.1973, s. 3. Frederik Bolkesteinin komission puolesta antama vastaus (30. toukokuuta 2001) 1. Vakuutusyhtiö Lloyd'sin toiminta ja sen toiminnan sääntely on erittäin monimutkaista. Komission käsityksen mukaan muun ensivakuutusliikkeen kuin henkivakuutusliikkeen aloittamista ja harjoittamista koskevien lakien, asetusten ja hallinnollisten määräysten yhteensovittamisesta 24 päivänä heinäkuuta 1973 annetun neuvoston direktiivin 73/239/ETY keskeisimmät vaatimukset pantiin täytäntöön Yhdistyneen kuningaskunnan kansallisessa lainsäädännössä Lloyd'sin osalta ensimmäisen kerran vuoden 1982 vakuutusyhtiölailla ja sen muuttamista koskevalla lainsäädännöllä. Tilintarkastuslausuntojen muoto määriteltiin vuoden 1983 vakuutussäännöksissä (Lloyd's). Komissio on saanut huomattavan määrän kanteluita tyytymättömiltä Lloyd'sin osakkeenomistajilta (Lloyd's Names) ja selvittää uudelleen, onko Lloyd's noudattanut direktiivissä asetettuja yhteisön vaatimuksia. 2. Kantelu 99/5049: a) Hallinnolliset tutkimukset ovat kestäneet tavanomaista kauemmin asian monimutkaisuuden vuoksi. Esitetyt väitteet ovat erittäin vakavia, ja komissio selvittää niitä parhaillaan huolellisesti. Yhdistyneen kuningaskunnan viranomaiset ovat vahvistaneet, että vaaditut vakavaraisuustodistukset on toimitettu neuvoston direktiivin 73/239/ETY vaatimusten mukaisesti. Komissio tutkii parhaillaan toimitettujen vakavaraisuustodistusten laatua. Tutkimus suoritetaan täysin yhteistyössä Yhdistyneen kuningaskunnan viranomaisten kanssa. b) Komissio on saanut kattavan vastauksen Yhdistyneen kuningaskunnan viranomaisille 16. lokakuuta 2000 lähettämäänsä kirjeeseen. c) Vastausten määräajaksi annettiin 16. lokakuuta lähetetyssä kirjeessä kuusi viikkoa. Koska komission kirjeessään esittämät kysymykset olivat laajoja ja yksityiskohtaisia ja koskivat lähes 20 vuoden takaisia tapahtumia, komissio pidensi Yhdistyneen kuningaskunnan viranomaisille asetettua määräaikaa 5. joulukuuta 2000 lähettämällään kirjeellä. d) Yhdistyneen kuningaskunnan viranomaiset antoivat kattavan vastauksen 25. tammikuuta 2001. Kuten edellä esitettiin, komissio tutkii parhaillaan kirjettä.